Perceval

Id storia os Perceval iom cumraeg (Cumraeg : Peredwr, maghses ex Latin Parator, Englisch : Percival, Deutsch : Parsifal/Parzival) wardht in ia arthursk legends ed id curtese roman. Is est is heroy ios Conte du Graal ab Chrétien de Troyes (circum 1185) ed eys aventures bihnt emen tsay do id cycle ios Lancelot-Graal (circum 1225). 
1330 picture os Perceval ou le Conte du Graal. In id curt os Arthur, Perceval dact megil klewos ed biht ritter. Sem vesper, primen do id mysterieus castell ios "Peisker Roy" (cf. in franceois est un jinas inter pêcheur = "peisker" ed pécheur = "synter"), is prispehct un stragno spectacle : un yuwen prighanct, behrnd un crewent lance; dind gwehme dwo gwenaks, uter behrnd un javahirtweiser Graal(vase), alter un argwrnten tepji. Is ne deurst oisprehge sieno mejban, qui lyehct nieb iom, de id sense tos mysteir. Is hat lipsen it un daumoswaurmen quod ei eet porgen. Kamghi is siet manthes, kun sessiet exter id castell, sei is habiet iskwn id werd, is Peisker Roy, qui eet srom, habiet ghohdt bihe schifet, ed isswo habiet hassilen gheslo felicitats ob to.
Ismen tuntos vivrehskwt id Graal, eys de prient Gawain peit penetre ids rouna. Pos penk yars tos aunmalal "sohkwios", is heroy biht bright ad se confette uni kalugher. So wehst is oncle ios Peisker Roy ed Percevals wi matruw oncle : is revelet tei od is pater ios Peisker Roy remant gwiv tik dank id nafore quod ei est adbohrn in id Graal. It kweitert lyt id mysteir includen in tod tem emovant, tem poetic basm ios Graal. Habiet men est inityet Perceval, habiet de id immense noroc os abadic furkan ghyaht ei... Bet niemos woide meis de Chrétiens eiskwen, qui aundwoi dahskwit uno mystic sense ad sem arthursk legends. Id mohrt ios autor hat likwn id wehrg mweyssui, speit idsa 10 000 stiches. 
 
==Id talimat uns ritter==
In Chrétiens narn, Perceval est un "simple" : alt ab sienu mater dalg ud id extermund ed ud webenkerdos, is ne gnoht hatta sieno nam. Gwehmt id tid os talimat : inityet do ritterstand ab Gornemant os Goort, do liubh ab Blanchefleur, is viuc id rouna ios Graal, ios vase is hat dyohrcen in uno mysterieus castell ed quod mathmount, sub id skeip os un spleindost nafore, Christios corpos. Id basm endt christian-ye med Percevals communion, dien Pask. Per ia incontrens, ia katus, ia ordeils uns initiatic andhwrnt, Perceval, kam Yvain (Le chevalier au lion) au Lancelot (Le chevalier à la charrette), aunstehct seswo (is insaft sien wi nam) ed revelet ei mund sien wirt : is poitt it joine iens Deskritters bi Roy Arthur, incarne ia wirts os curtese liubh ed accede ia mysteirs os fid. Tod triple - social, sentimental ed religieus - formation behndt rittersk ethique ed christiano mystique. 
thumb|left|335 px
==Id sohkwo po id Graal==
Id storia om Perceval ed eys sohkwo hat suwto different "continuations". In un anonym roman ex id XIIIt secule, id Queste del Saint Graal, id tragic dimension ios arthursk legend biht retolcto do un cisterciense prospect : vrehskwtum id iser vase est nacskwtum divin grace. Ghomen ritterstand biht "warwnic" ed presumpt un purtat quod leit tiel ascese. Perceval biht vitayt in id sohkw ab iom son os Lancelot, Galaad, ob so est is pursto ritter. 
Id legend os Perceval bihsit emen tsay ye id XIXt secule ab Richard Wagner in eys opera Parsifal (1882), quer is heroy est dohrt inter iam tentator gwen (Kundry) ed id aspiration kyid redemptor virtut os tongjon.